**Concert final de grau – Laura Almiñana (acordió)**

**Títol del projecte**

Mons onírics

**Programa**

Jacob Ter Veldhuis, *Angel* (1999)

Sofia Gubaidulina, *Sonate Et exspecto* (selecció) (1985)

Ástor Piazzolla, *Five Tango Sensations* (1989)

**Breu descripció**

Presentem una història de sensacions, creences i anhels que de ben segur podrien ser un somni. Comencem amb la figura de l’àngel, de Jacob Ter Veldhuis, un ésser inaccessible que ens aporta moments de llum i misteri al mateix temps, un àngel que simbolitza l’amor platònic que ens genera dolor.

La música també pot ser visceral. Ens eleva i ens aporta una segona dimensió a la vida, afirma la compositora Sofia Gubaidulina. Combina aquesta mística creença amb la d’atorgar personalitat als instruments. L’acordió és un monstre que desperta en la segona meitat del segle XX i que és capaç d’expressar expressions tan naturalistes com la respiració i el sospir. L’obra conjuga el so, l’aire i el silenci, convertint-ho en un cicle vital.

Que sólo es tiempo. El tango crea un turbio

pasado irreal que de algún modo es cierto,

el recuerdo imposible de haber muerto

peleando, en una esquina del suburbio

Jorge Luis Borges, *El Tango* (1964)

De misteris, llegendes oblidades i passió tracta l’última història. És una obra de tràgica bellesa que va interpretar Ástor Piazzolla junt amb el Kronos Quartet a Nova York. Es descriu una sensació per cada moviment, les del tango: *Asleep, Loving, Anxiety, Despertar* i *Fear.*

Et convido a endinsar-te en aquests mons onírics, aclucar els ulls i sentir com l’acordió respira.